Giöxeppe Mazzin

**Gioxeppe Mazzin** (it: *Giuseppe Mazzini*) (Zena, 22 zügno 1805 - Pisa, 10 marzo 1872) o l'è stæto un patriotta e pensatô, ün di ciù grendi protagonisti do Risorgimento italian.

## A vitta
Gioxeppe o l'ea figgio do Giacomo, mego e professö üniverscitaio, e da Maja Drago, ch'a l'ha avüô coscì grande importansa in ta sö formasion spirituale. Doppo avei stüdiou filosofia, belle lettie e meixinna, o seguiä finna ä laurea o ni o l'ha moddo de strenze i rapporti con i atri patrioti dell'ambiente zeneize do sö tempo: i  fræ *Ruffin* (Zane, Jacopo, Agostin e Ottavio), *F. Campanella*, *Piero Torre*. In to 1827 o se laurea e o l'intra in ta *[[Carbonaja]]*. Dall'anno succescivo o tegne unna rubrica lettiaia, primma in sce l' *Indicatore Genovese* e poi in sce l' *Indicatore Livornese*.

O 13 novembre 1830 o vegne imprexonou a seguito da delassion de 'na spia, e o resta in to forte de Savonna figna ao 28 zenä 1831. In te questa occaxon, raxonando in sce i limiti da *Carboneria* e di sö scistemi, o progetta unna associasion ciù adatta ao contesto nasionale: a *Giovane Italia*. Espülso a l'estero doppo esse sciortio de prexon, o passa in Svissea, poi in Fransa, in Corsega e in te l'Italia Çentrale, (dove l'ea ancun in corso moti patriottici). Fallia a spedision, o ritorna in Fransa, a Marseggia (dove o pübblica a *Lettera a Carlo Alberto*). 

In te questo periodo o fonda a *Giovane Italia* e o giornale con o mæximo nomme. In to 1833 o l'è costreito a lasciä Marseggia pe a Svissea; fallisce dui tentativi insurresionæ in Savoia e in to Napolitan. L'anno doppo o fonda a *Giovane Europa* pe allargä o programma da *Giovane Italia*. E prescioin reazionaie o costrenzen do 1837 a annasene anche da a Svissea, pe stabilise a Londra. Scciuppæ e rivoluzioin do 1848 o torna in Italia, a Milan, dove o l'è in contrasto con o governo provvisoio, essendo contraio all'ünion da Lombardia con o Piemonte. O 21 zennä 1849 o popolo de Romma o l'eleze rappresentante ä Costituente. 

Mazzin o l'arriva in ta Çittæ Eterna o 5 de marzo e o 30 do mæximo meise o l'è eletto Triumviro. Cheita Romma pe l'intervento franseize, ghe tocca turna l'exilio a Londra. In ti anni succescivi gh'è növi fallimenti di tentativi mazzinien: in to 1852 coa fuxilazion di Martiri de Belfiore; in to 1853 con l'insurrezion milaneise; con di ätri moti do 1854 e 1855 e con a spedizion do Pisacan do 1857. O ritorna in Italia doppo l'armistizio de Villafranca ma fallisce o sö tentativo de invadde Stato Pontifiçio e o  Regno de Napoli. O collabora in to 1860 con o Gaibado pe preparä a Spedizion di Mille. In to 1863 fallisce un'ätra insurrezion, in Friuli. 

In te l'agosto 1870 o vegne arrestou a Palermo e imprexonou a Gaeta. Sciortio pe amnistia o va unn'ätra votta in exilio a Londra. O torniä in patria do 1872, muindo a Pisa, dove o passiä i sö ürtimi giorni sotta o nomme fäso de *dottor Brown*. I funerali, a Zena, vedian unna strazordenaia partecipazion de popolo (Çimiteio monumentale de Stagen). 

A memorialistica a n'ha tramandou che *Pippo*, comme o l'ea ciammou dai amixi, o l'ea appascionou de muxica e bravo sunou de chitara. O l'è stæto proprietaio de ün di urtimi esemplari de mandolin zeneize (diverso da quello napulitan perchè con sei corde e accordou comme unna chitara).

### O pensceo
Caratteristica do pensceo do Mazzin a l'è a fede religiosa, unna fede che a no se riconosce in te nisciünn-a de religiuin offiçiæ, meno che mai in te quella cattolica (in te a prefazion de *Dei Doveri dell'uomo* o scrive *...la base d'ogni autorità tirannica, il Papato*). Pe o Mazzin Dio o se incarna in te l'umanitæ. L'Italia a saiä libera quande se affermiä unna Lezze morale superiô a tütti quelli che se metten comme intermediai fra Dio e o Popolo. Da o punto de vista sociale i operai van liberæ da a scciavitù do salario, attraverso a *libera associazion*, diventando padruin lû meximi do terren e di capitali. Questa poxizion a differenzia Mazzin dao socialismo, che allua o mesciava i primmi passi, in quanto o mazzinianeximo o l'avversa a lotta de classe. Rilevante in to sö pensceo, pe i tempi, l'idea che l'emancipazion da donna a doviä accompagnä quella dell'operaio.

## Colegaménti esterni

Categorîa:Stöia
Categorîa:Biografìe
Categorîa:Gente de Liguria